2. ปัจจัยความเสี่ยง

ความเสี่ยงโครงสร้างลูกค้ามีการพึ่งพาลูกค้าหรือผู้จัดจำหน่ายรายใหญ่น้อยราย

บริษัทฯ ประกอบธุรกิจสิ่งทอและเครื่องนุ่งห่มผลิตสินค้าตามคำสั่งของลูกค้า
โดยมีลูกค้ารายใหญ่ในประเทศเพียงรายเดียว คือ บริษัท ไอ.ซี.ซี. อินเตอร์เนชั่นแนล จำกัด
(มหาชน) ซึ่งเป็นลูกค้าของบริษัทฯ มาตั้งแต่เริ่มดำเนินธุรกิจในปี 2523 แล้ว ในปี 2555
มียอดสั่งซื้อสินค้าคิดเป็นร้อยละ 79.12 ของยอดขายในประเทศ และคิดเป็นร้อยละ 75.23
ของยอดขายทั้งหมด

บริษัทฯ มีความเชื่อมั่นว่าลูกค้ารายนี้จะสั่งซื้อสินค้าและเป็นลูกค้าของบริษัทฯ ต่อไปในอนาคต
ที่ผ่านมาบริษัทฯ มีความสัมพันธ์ที่ดีกับลูกค้ารายนี้มาโดยตลอด
ได้ร่วมกันพัฒนาธุรกิจในเชิงรุกและออกผลิตภัณฑ์ใหม่ ๆ
เพื่อสนองตอบความต้องการและสามารถสร้างความพึงพอใจแก่ลูกค้าเพิ่มมากขึ้น
เพื่อรักษาผลประกอบการที่ดีในระยะยาวทั้ง 2 ฝ่าย

ความเสี่ยงการใช้เครื่องหมายการค้ารับอนุญาต

บริษัทฯ ดำเนินธุรกิจสิ่งทอและเครื่องนุ่งห่ม
ภายใต้เครื่องหมายการค้ารับอนุญาตจากต่างประเทศที่เป็น International Brand
จากเจ้าของเครื่องหมายการค้าโดยตรง และบางส่วนผ่านผู้ถือหุ้นรายใหญ่ของบริษัท
เป็นเครื่องหมายการค้าสากลที่นิยมกันทั้งในและต่างประเทศ โดยบริษัทฯ
มีรายได้จากการขายสินค้าภายใต้เครื่องหมายการค้ารับอนุญาตในสัดส่วนที่ค่อนข้างสูง
หากถูกยกเลิกสัญญาจะส่งผลกระทบต่อบริษัท

บริษัทฯ ได้สร้างสัมพันธภาพที่ดีกับเจ้าของเครื่องหมายการค้ามาโดยตลอด
ร่วมกันพัฒนาสินค้าอย่างต่อเนื่อง สร้างความเชื่อมั่นให้กับเจ้าของเครื่องหมายการค้า
พัฒนาทั้งด้านเทคนิคการผลิตและวัตถุดิบ เพื่อให้ได้สินค้าที่มีคุณภาพตามมาตรฐานสากล เพื่อรักษา
Brand Image และความน่าเชื่อถือของบริษัท และประการสำคัญบริษัทฯ
ได้ปฏิบัติตามข้อตกลงทางการค้าอย่างเคร่งครัด ยึดมั่นในจริยธรรมทางธุรกิจ บริษัทฯ
มั่นใจว่าโอกาสในการถูกยกเลิกสัญญามีน้อยมาก

พร้อมกันนี้บริษัทฯ ได้ร่วมกับบริษัทในเครือสหพัฒน์สร้างเครื่องหมายการค้าของตนเอง ภายใต้ชื่อ
“BSC” มุ่งพัฒนาสู่อนาคตให้เป็น International Brand ซึ่งบริษัทฯ
ได้รับอนุญาตให้ผลิตชุดว่ายน้ำและเสื้อผ้าสุภาพบุรุษ

นอกจากนี้บริษัทฯ ยังมีสินค้าที่เป็นเครื่องหมายการค้าของตัวเอง (House Brand)
ขายตรงให้กับลูกค้าผู้บริโภคโดยตรง โดยมีร้านค้าของตนเอง และจำหน่ายผ่าน Factory Outlet
และตัดเย็บชุด Uniform และจำหน่ายผ้าถัก ( Knitted Fabric)
เพื่อเป็นการเพิ่มช่องทางการจำหน่ายสินค้าทั้งทางด้านสิ่งทอและเสื้อผ้าสำเร็จรูปอีกช่องทางหนึ่งในการช่วยลดความเสี่ยงจากเครื่องหมายการค้ารับอนุญาตและการพึ่งพาลูกค้าเพียงรายเดียว

ความเสี่ยงเกี่ยวกับ Brand Loyalty

ความต้องการของผู้บริโภคในประเทศยังนิยมสินค้าที่มีแบรนด์เนม
และพฤติกรรมของผู้บริโภคในปัจจุบันเปลี่ยนแปลงอย่างรวดเร็วนิยมบริโภคแฟชั่นมากขึ้น
ทำให้การแข่งขันทางการค้าด้านเสื้อผ้าสำเร็จรูปรุนแรงขึ้น
พร้อมทั้งการเปิดเสรีทางการค้าทำให้มีสินค้าแบรนด์เนมที่มีชื่อเสียงเข้ามาเป็นคู่แข่งมากขึ้น

บริษัท เชื่อมั่นในคุณภาพของสินค้าที่ผลิตทั้งสินค้าที่เป็น International Brand และสินค้า House
Brand มีการพัฒนาคุณภาพและสร้างความแตกต่างจากตลาด
สามารถสร้างความพึงพอใจให้กับผู้บริโภคทั้งคุณภาพ คุณค่าจากการสวมใส่และราคาที่เหมาะสม
และสร้างความรู้สึกที่ดีให้อยู่ในใจของผู้บริโภค ทำให้ลูกค้าเกิดความภักดีกับแบรนด์สินค้าต่าง ๆ
มาโดยตลอด รวมทั้งได้ร่วมกับบริษัท ไอ.ซี.ซี.อินเตอร์เนชั่นแนล จำกัด (มหาชน)
ซึ่งเป็นตัวแทนจัดจำหน่ายสินค้า ได้ทำการตลาดโดยใช้กลยุทธ์เชิงรุกอย่างต่อเนื่อง
เพื่อรักษาฐานลูกค้าเดิม และขยายฐานลูกค้ารายใหม่

ความเสี่ยงจากการลงทุน

บริษัทดำเนินการลงทุนตามนโยบายและสัดส่วนการบริหารเงินลงทุนที่กำหนด
โดยคณะกรรมการบริหาร
โดยมีคณะทำงานบริหารเงินลงทุนควบคุมดูแลการลงทุนให้สอดคล้องกับนโยบายและสัดส่วนที่กำหนด
ทั้งนี้บริษัทจะมีการทบทวนนโยบายและสัดส่วนการบริหารเงินลงทุนเป็นประจำทุกไตรมาสบริษัทได้มีการบริหารความเสี่ยงที่อาจจะเกิดขึ้นโดยลงทุนในหลาย
ๆ สถาบัน และกำหนดวงเงินในแต่ละสถาบันการเงิน เพื่อให้มีการกระจายการลงทุนอย่างเหมาะสม
เพื่อให้มั่นใจได้ว่ากรณีเกิดความเสียหายขึ้นจะส่งผลกระทบต่อเงินลงทุนในวงจำกัด
สำหรับตราสารหนี้จะลงทุนในพันธบัตร เงินฝาก กองทุนรวมตลาดเงิน
และตราสารหนี้เอกชนที่ได้รับการจัดอันดับความน่าเชื่อถือในระดับ A- ขึ้นไปหรือเทียบเท่า

บริษัทได้มีการติดตามสถานะความเสี่ยงจากการลงทุนเพื่อให้แน่ใจว่ามูลค่าความเสี่ยงอยู่ภายในระดับที่กำหนดไว้
และได้มีการทบทวนการกำหนดวงเงิน การบริหารเงินและการลงทุนของบริษัท
ให้มีความสอดคล้องกับสถานการณ์และความเสี่ยงที่อาจเกิดขึ้น

ความเสี่ยงจากอัตราแลกเปลี่ยน

บริษัทมีการส่งออกสินค้าไปต่างประเทศ และนำเข้าวัตถุดิบ เครื่องจักร-อุปกรณ์ จากต่างประเทศ
ซึ่งอาจได้รับผลกระทบจากความผันผวนของอัตราแลกเปลี่ยนเงินตราต่างประเทศเล็กน้อย
บริษัทมีนโยบายในการบริหารความเสี่ยงจากอัตราแลกเปลี่ยนเพื่อลดผลกระทบจากความผันผวนของอัตราแลกเปลี่ยน
โดยการสร้างสมดุลของรายได้ และค่าใช้จ่ายที่เป็นสกุลเงินต่างประเทศ (Natural Hedging)
รวมทั้งการบริหารเงินในบัญชีเงินฝากที่เป็นสกุลต่างประเทศ (Foreign Currency Deposit)
และการซื้อ-ขายเงินสกุลต่างประเทศล่วงหน้า (Forward)
เพื่อใช้เป็นแนวทางในการบริหารเงินอย่างมีประสิทธิภาพ

ความเสี่ยงทางด้านสินเชื่อ

ความเสี่ยงทางด้านสินเชื่อที่เกิดจากคุณภาพของลูกหนี้ที่ไม่สามารถปฎิบัติตามเงื่อนไขที่ได้ตกลงไว้กับบริษัท
ซึ่งอาจส่งผลกระทบต่อเงินทุนหมุนเวียน และสภาพคล่องต่อการดำเนินธุรกิจของบริษัทได้

บริษัทมีการบริหารจัดการและนโยบายในการป้องกันความเสี่ยงดังกล่าว
โดยพิจารณาวิเคราะห์สภาพคล่องทางการเงินของลูกค้าและลูกหนี้อย่างระมัดระวัง
การติดตามดูแลลูกหนี้อย่างใกล้ชิด และทบทวนข้อมูลวิเคราะห์คุณภาพอย่างสม่ำเสมอ
โดยมีรายงานผลการติดตามการชำระหนี้เป็นระยะๆ
เพื่อให้ทราบถึงคุณภาพของลูกหนี้และสามารถติดตามให้มีการชำระหนี้ได้อย่างมีประสิทธิภาพ
นอกจากนั้นกระบวนการติดตามหนี้ค้างชำระ
บริษัทจะดำเนินการติดต่อโดยตรงไปยังลูกหนี้เพื่อให้ชำระหนี้คงค้าง
และยังมีการตรวจสอบจากฝ่ายบริหาร และฝ่ายกฎหมายของบริษัทอย่างใกล้ชิด